CELEX: 32013D0494
Language: lt
Date: 1381276800000
Title: 2013/494/ES: 2013 m. spalio 9 d. Komisijos sprendimas dėl priemonės, kurios pagal Europos Parlamento ir Tarybos direktyvos 2006/42/EB 11 straipsnį ėmėsi Suomija dėl morkoms ir ropiniams kopūstams skirto sraigtinio konvejerio (pranešta dokumentu Nr. C(2013) 6392)  Tekstas svarbus EEE

11.10.2013   
            
            
               LT
            
            
               Europos Sąjungos oficialusis leidinys
            
            
               L 270/5
            
         KOMISIJOS SPRENDIMAS
   2013 m. spalio 9 d.
   dėl priemonės, kurios pagal Europos Parlamento ir Tarybos direktyvos 2006/42/EB 11 straipsnį ėmėsi Suomija dėl morkoms ir ropiniams kopūstams skirto sraigtinio konvejerio
   (pranešta dokumentu Nr. C(2013) 6392)
   (Tekstas svarbus EEE)
   (2013/494/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gegužės 17 d. Europos Parlamento ir Tarybos direktyvą 2006/42/EB dėl mašinų, iš dalies keičiančią Direktyvą 95/16/EB (1), ypač į jos 11 straipsnį,
   kadangi:
   
               (1)
            
            
               laikydamosi Direktyvos 2006/42/EB 11 straipsnio 2 dalyje nustatytos tvarkos, Suomijos valdžios institucijos pranešė Komisijai ir kitoms valstybėms narėms apie priemonę dėl morkoms ir ropiniams kopūstams skirto TSF 350 tipo sraigtinio konvejerio, kurį pagamino „Cabinplant A/S“ (Foresbjergvej 9, 5683 Haarby, Danija). Mašina buvo pažymėta ženklu CE ir prie jos buvo pridėta EB atitikties deklaracija;
            
         
               (2)
            
            
               priemonė motyvuota tuo, kad mašina neatitinka Direktyvos 2006/42/EB I priede nustatytų esminių sveikatos ir saugos reikalavimų:
               
                           —
                        
                        
                           1.3.7. Rizika, susijusi su judančiomis dalimis
                        
                     
                           —
                        
                        
                           1.3.8. Apsaugos nuo judančių dalių keliamos rizikos parinkimas
                        
                     
                           —
                        
                        
                           1.4.2.2. Blokuojantys judantys apsaugai
                        
                     
                           —
                        
                        
                           2.1.1 d ir e dalys. Maisto produktams skirtos mašinos. Valymas;
                        
                     
         
               (3)
            
            
               priemonės imtasi įvykus nelaimingam atsitikimui: valydamas mašiną operatorius įkišo ranką į konvejerio drenažinį vamzdį, kad ištrauktų įstrigusias daržoves, ir besisukantis sraigtas sužalojo pirštus. Nuo sąlyčio su drenažiniu vamzdžiu saugantis vožtuvas buvo nejudamasis apsaugas. Jį kasdien kelis kartus reikėdavo atverti, kad būtų galima išvalyti, todėl Suomijos valdžios institucijos nutarė, kad reikėtų pritvirtinti judamąjį blokavimo apsaugą. Be to, Suomijos valdžios institucijos pažymėjo, kad neįmanoma tinkamai išvalyti išjungtos mašinos, kaip nurodyta instrukcijose;
            
         
               (4)
            
            
               pagal Direktyvos 2006/42/EB 11 straipsnio 3 dalį Komisija paprašė gamintojo „Cabinplant A/S“ pateikti pastabas dėl priemonės. Gamintojas atsakė, kad TSF 350 tipo sraigtinį konvejerį nusipirko iš jį sukūrusio ir pagaminusio tiekėjo, kad jį įmontuotų į integruotą sistemą. Gamintojas nurodė, kad jei ateityje pirktų šio tipo sraigtinius konvejerius, užtikrintų, kad jie atitiktų Direktyvos 2006/42/EB reikalavimus;
            
         
               (5)
            
            
               išnagrinėjus Suomijos valdžios institucijų pateiktus įrodymus ir gamintojo pastabas, patvirtinta, kad TSF 350 tipo sraigtinis konvejeris, neturintis judamojo blokavimo apsaugo nuo sąlyčio su drenažiniu vamzdžiu, kol sraigtas sukasi, neatitinka Direktyvos 2006/42/EB I priede nustatytų esminių sveikatos ir saugos reikalavimų ir kad dėl šios neatitikties operatoriams kyla didelis pavojus susižeisti,
            
         PRIĖMĖ ŠĮ SPRENDIMĄ:
   1 straipsnis
   Priemonė, kurios ėmėsi Suomijos valdžios institucijos, t. y. draudimas tiekti rinkai TSF 350 tipo sraigtinius konvejerius, neturinčius judamojo blokavimo apsaugo nuo sąlyčio su drenažiniu vamzdžiu, kol sraigtas sukasi, yra pagrįsta.
   2 straipsnis
   Šis sprendimas skirtas valstybėms narėms.
   
      Priimta Briuselyje 2013 m. spalio 9 d.
      
         
            Komisijos vardu
         
         Antonio TAJANI
         
            Pirmininko pavaduotojas
         
      
   
   
      (1)  OL L 157, 2006 6 9, p. 24.